《天边美人行》
清代·李锴

白水直上高山头，花草团作云锦毬。六月气候如晚秋，天边美人清昼游。

金霞驻海凝不流，威凤十二相夷犹。头上自有装，双椎大秦珠。

身上自有衣，半臂锦傅鞲。高靴窄其靿，蟠龙郁相纠。

五花各有马，黄金为后鞦。五石各有弓，青镞为箭鍭。

跽而野享团栾周，屠酥白酒裁新篘。酒酣上马疾不留，脱辔飞上山之陬。

十八女儿骑橐驼，穿花渡水歌胡歌。旃裘毳幕事征驮，胡雏束版为行窝。

异俗近古差复讹，阏氏劳苦殷见多。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。